כוכב יעקב

כוכב יעקב היא התנחלות ויישוב קהילתי דתי באזור הרי בנימין בין העיירה א-ראם לבית אל, סמוך לעיירה אל-בירה, השייכת למועצה אזורית מטה בנימין. היישוב שוכן בגובה 810 מטר מעל פני הים ומרוחק 15 ק"מ מירושלים.

היסטוריה
היישוב הוקם בכ' באב ה'תשמ"ד (אוגוסט 1984) בשם "אביר יעקב", על ידי כעשר משפחות מעדות המזרח שרובן ניסו להתקבל קודם להתנחלויות אחרות ונדחו. היישוב נקרא על שמו של הרב יעקב אבוחצירא, מגדולי רבני מרוקו, אשר היה ידוע בתואר אביר יעקב, ולווה בידי תנועת אמנה.

בשנת תשמ"ז (1987) הגיע הרב ציון ויצמן לישוב. הרב ויצמן היה פעיל רבות בקליטת משפחות חדשות, וכדי להקל את קליטתן עסק בעצמו בשיפוץ קראוונים למגורים. הוא הקים בה גרעין חדש של יוצאי מכון מאיר ושכונת נווה יעקב. הרב ויצמן שימש כרב היישוב עד לפטירתו בשנת 2005.

במאי 2000 הוקם יישוב חרדי בצמוד ליישוב בשם תל ציון, שבאופן רשמי היה חלק מכוכב יעקב, עד חהחלטת ממשלה בפברואר 2023 להפריד בין השניים ולתת לתל ציון מעמד עצמאי.

חינוך 
מערכת החינוך בכוכב יעקב כוללת מעון יום, גני ילדים, צהרון, בית ספר יסודי תורני לבנים (א'–ו') בית הספר קרוי ״אור לציון״ על שם רב היישוב הראשון הרב ציון ויצמן, בית ספר יסודי לבנות (א'–ח') הקרוי 'אורות אדית' (על שם אדית רואה שנהרגה בתאונת דרכים), אולפנה תורנית בראשות תהילה ביטי - אולפנת צביה כוכב יעקב.

ישיבת הסדר בראשות הרב שאול דוד בוצ'קו - ישיבת היכל אליהו.

בסיס קליטה יישובי 
נפתח בשנת ה'תשנ"ט. הוא קולט משפחות עולים מארצות כמו צרפת, ברזיל, ארגנטינה, מקסיקו ואיראן, ומסייע למשפחות בשנה הראשונה לעלייתן, כולל אולפן עברית וסיוע במציאת מקום מגורים ותעסוקה.

שכונות
 תל ציון: הוקמה ב-2000. בשל אי-רצונה של ממשלת ישראל להכריז על התנחלויות חדשות, הוגדרה תל ציון כשכונה של כוכב יעקב. השכונה מתנהלת על ידי ועד באופן עצמאי, אולם התושבים נמנים באופן רשמי עם תושבי כוכב יעקב. השכונה מיוצגת במליאת המועצה על ידי נציג משל עצמה ולא על ידי נציג כוכב יעקב. 
 גבעת היקב: השכונה הוקמה בספטמבר 2012 עבור מפוני מגרון. בעקבות פסיקת בג"ץ לפיה יש לפנות את מאחז מגרון הוסכם בין ממשלת ישראל לבין תושבי מגרון על העברתם ליישוב סמוך. בעקבות זאת, באפריל 2012 הוחל בבניית אתר מגורים זמני למפונים סמוך ליקב פסגות. בניית גבעת היקב הושלמה בספטמבר, ותושבי מגרון עברו אליה לאחר פינויים.
שכונת ישי: הוקמה ע"ש ישי רוזלס שנהרג מפגיעת מרגמה בתרגיל בצאלים בינואר 2017. השכונה בנויה מקרוואנים.
התרחבות היישוב: ביישוב פועל גרעין כוכב יעקב של תנועת נחלה, בשם נוה בניה. כפעולה ממשית ראשונה הגרעין בונה שביל הליכה המחבר בין היישוב ליישוב פסגות הסמוך.

קישורים חיצוניים

הערות שוליים

ישראל: יישובים קהילתיים
יישובים דתיים ביהודה ושומרון
ישראל: יישובים הקרויים על שם אישים
יישובים שהוקמו ב-1984